Gjengelim

Gjengelim eller gjengelås er en tyntflytende énkomponent-lim brukt på gjenger til skruer og mutre for å hindre at de løsner, samt hindre lekkasje og motvirke korrosjon.

Gjengelim kan være permanent eller midlertidig. Sistnevnte må av og til fjernes ved hjelp av varme (for eksempel blåselampe eller varmepistol). Flasken er ofte fargekodet for å angi styrken, og med en tekstbeskrivelse om den enkelt kan fjernes eller om det kreves varme.

Historie 
I 1953 utviklet den amerikanske professoren Vernon K. Krieble en gjengelim og grunnla merkevaren Loctite under selskapet American Sealants. En tidlig formulering ble patentert i 1960.

Egenskaper 
De fleste formuleringene for gjengelim er basert på metakrylat og herder anaerobisk (uten luft). Væsken polymeriseres mot substratet (metallet) grunnet elektrokjemisk aktivitet. Væsken er tiksotropisk, og viser en tidsavhengig nedgang i viskositet under skjærspenning. Dette gjør at limen flyter godt over tid, men også motstår kortvarige skjærkrefter som i støt og vibrasjoner. 

Gjengelim selges vanligvis i små flasker med volum fra 5 ml (cirka en teskje) til 250 ml. Gjengelim selges i form av limstift og teip, lik teflon tape.

 Gjengelim med lav styrke er lett å demontere, men kan løsne under vibrasjon.
 Formuleringer med medium styrke kan ofte enten løsnes for hånd eller med verktøy. Arbeidstemperaturen er ofte begrenset til 150°C, som er under oppmykningspunktet til metakrylatpolymer. Over denne temperaturen mykner materialet, og styrken reduseres.
 De sterkeste permanente gjengelimene tåler en skjærspenning på 21 MPa. Anvendt moment for å løsne slik gjengelim kan overstige flytspenningen til selve innfestningen, slik at forsøk på å skru løs gjengen kan ødelegge verktøyet eller skruen. Mange høystyrke-gjengelim blir imidlertid demonterbare ved oppvarming, typisk over 230°C.

Påføring og stell 
Noen typer gjengelim må påføres før skruen (eller mutteren) monteres, mens andre kan påføres i ettertid mens gjengen er montert.

Ettersom det kreves elektrokjemisk aktivitet med metallet for at gjengelimen skal polymeriseres er det viktig at overflatene er rent metall for å oppnå full bindingsstyrke. Ettersom den elektrokjemiske aktiviteten er en av to utløsere av polymeriseringen til gjengelimen er det viktig å unngå å forurense beholderen med gjengelås som har vært i kontakt med metall. Ellers kan gjengelimen i beholderen størkne.

Mindre elektrokjemisk aktive metaller (som for eksempel oksidert aluminium) kan trenge et ekstra steg med grunning for å oppnå full bindingsstyrke i forbindelsen.

Alternativer 
Låseskiver, låsemuttere, kontramutter eller låsetråd kan enten brukes som et alternativ eller sammen med gjengelim for å hindre gjenger fra å løsne.

Se også 
 Momentnøkkel
 Gjengetape

Referanser 

Fluiddynamikk
Festemidler